# OHJE SYÖVÄN IMMUNOLOGISTA LÄÄKEHOITOA SAAVALLE POTILAALLE

**Olet aloittamassa syövän immunologista lääkehoitoa. Lue tämä ohje huolellisesti ennen ensimmäiselle hoitokerralle tuloa. Saat tämän lisäksi ensimmäisen hoidon yhteydessä hoitajalta lisää ohjeita, yhteystietoja sekä tarvittavia todistuksia ja oppaita, ja hoitaja liittää tietosi Digihoitopolku-sovellukseen.**

## Immunologiset syöpälääkkeet

Syövän immunologiset lääkkeet ovat biologisia lääkkeitä, jotka aktivoivat elimistön omaa puolustusjärjestelmää (ns. T-soluja) syöpäkasvaimia vastaan. Niitä käytetään monien eri syöpien, kuten melanooman, munuaissyövän ja keuhkosyövän hoidossa.

Immunologiset syöpälääkkeet annetaan yleensä suonensisäisenä infuusiona joko kahden, kolmen, neljän tai kuuden viikon välein. Niitä voidaan antaa myös yhdessä solunsalpaajien ja muiden lääkkeiden kanssa, jolloin saat erilliset ohjeet koskien näitä muita lääkkeitä.

Hoitojaksojen pituus suunnitellaan aina yksilöllisesti ja siihen vaikuttavat monet tekijät.

Immunologisilla syöpälääkkeillä voi olla vakavia ja voimakkaita haittavaikutuksia, mutta niitä tulee tyypillisesti vain osalle potilaista. Yleensä haittavaikutuksissa on kyse siitä, että elimistön oma puolustusjärjestelmä aktivoituu liikaa ja kohdistuu myös elimistön normaaleihin terveisiin kudoksiin. Haitat ovat monesti ns. autoimmuunisairauksien tyyppisiä, ja voivat ilmetä missä elimessä tahansa.

Haittavaikutusten ennustaminen etukäteen on vaikeaa, minkä vuoksi niihin varautuminen ennalta on tärkeää. Haittavaikutukset voivat ilmetä hoidon aikana milloin tahansa ja toisinaan myös hoitojakson jälkeen. Haittavaikutuksia voidaan yleensä hoitaa hyvin esimerkiksi kortisonilääkityksellä, jos ne havaitaan ajoissa. Haittavaikutusten yhteydessä on erityisen tärkeää toimia saamiesi ohjeiden mukaisesti. Hoidon aikana yleensä seurataan myös erilaisia laboratoriokokeita.

## Toimintaohjeet ennen ensimmäiseen lääkehoitoon tuloa

## Sinulle on varattu valmiiksi ensimmäinen hoitoaika. Saavu poliklinikalle noin 10 minuuttia ennen ko. aikaa. Tarvittaessa voit ottaa mukaan yhden saattajan. Suosittelemme KELA-taksin käyttöä, jota varten saat tarvittaessa matkakorvaustodistuksen koko hoitojen ajalle ensimmäisen hoidon yhteydessä.

Mikäli voinnissasi on tapahtunut merkittäviä muutoksia lääkärin vastaanoton jälkeen, ota yhteys poliklinikalle viimeistään hoitoa edeltävänä päivänä klo 8:00-11:00 välisenä aikana. Puhelut otetaan vastaan takaisinsoittoperiaatteella numerossa 08 315 3207. Valitse palveluvalinta 2, syöpälääkehoito.

Immunologinen lääkehoito yksin annettuna ei vaadi useinkaan esilääkitystä. Jos sellainen tarvitaan, lääkäri on määrännyt tarvittavat esilääkkeet lääkemääräyksellä apteekkiin valmiiksi.

**Jos lääkäri on määrännyt esilääkityksen, ota se annetun ohjeen mukaisesti ennen hoitoa.**

## Immunologisten lääkkeiden aiheuttamat yleisimmät haittavaikutukset

Immunologiset lääkkeet voivat vaikuttaa mihin tahansa elimistön järjestelmään, joten alla olevien lisäksi voi ilmetä monia muitakin haittavaikutuksia.

Haittavaikutuksen ilmetessä ota yhteys välittömästi syöpä- ja veritautien poliklinikkaan ja akuuteissa asioissa päivystyspoliklinikkaan. Haittavaikutuksia voidaan hoitaa tauottamalla immunologinen lääkitys, aloittamalla kortisonihoito ja vaikeissa tapauksissa muilla lääkityksillä.

*Suolistovaikutukset*

Immunologiset lääkkeet voivat aiheuttaa suolistotulehduksen, joka muistuttaa oireiltaan ns. tulehduksellista suolistosairautta. Tavallisimpia oireita ovat ripuli, vatsakipu ja veriripuli.

*Keuhkovaikutukset*

Immunologisiin lääkkeisiin liittyvä keuhkotulehdus aiheuttaa useimmiten yskää tai hengenahdistusta. Myös lämpöilyä voi esiintyä.

*Maksa- ja haimatulehdukset*

Maksatulehdus voi näkyä hoidon aikana seurattavien maksa-arvojen nousuna. Vaikea-asteisessa tulehduksessa voi ilmeitä keltaisuutta, turvotusta, yleistä väsymystä ja huonovointisuutta sekä vatsakipua. Haimatulehduksen oireet voivat olla saman tyyppisiä. Immunologinen lääkitys voi harvinaisena haittana johtaa myös diabeteksen puhkeamiseen.

*Umpieritysjärjestelmän tulehdukset*

Immunologiset lääkkeet voivat aiheuttaa aivolisäkkeen, kilpirauhasen tai lisämunuaisen tulehduksen. Näiden oireita voivat olla esimerkiksi poikkeava väsymys ja yleiskunnon lasku.

*Munuais- ja sydänlihastulehdukset*

Sydänlihastulehdus voi oireilla rintakipuna, hengenahdistuksena ja/tai rytmihäiriöinä. Munuaistulehduksen oireena voivat olla virtsamäärien muutos, yleinen väsymys ja turvotus.

## Toimintaohjeet ja yhteydenotto syöpätautien poliklinikalle syövän immunologisen lääkehoidon aikana

**HAKEUDU VIIVEETTÄ OMAAN HYVINVOINTIKESKUKSEEN TAI SAIRAALAPÄIVYSTYKSEEN SEURAAVISSA AKUUTEISSA TILANTEISSA:**

* vaikea hengenahdistus
* rintakivut
* kovat vatsakivut tai voimakas tai verinen ripuli
* kuume 38 astetta tai yli
* voimakas tai paheneva päänsärky
* virtsamäärien huomattava väheneminen tai lisääntyminen
* merkittävä turvotus tai ihon värin muuttuminen kellertäväksi
* uudet neurologiset oireet kuten halvaus, sekavuus tai tajunnantason aleneminen
* virtsatieoireet, haavan tulehtuminen tai muut akuuttiin infektioon viittaavat oireet
* nopea yleisvoinnin heikkeneminen tai muu äkillinen vaikea oire tai muu lääkekohtaisessa potilasoppaassa mainittu päivystyksellistä hoitoa vaativa oire

**OLE YHTEYDESSÄ POLIKLINIKKAAN VIIMEISTÄÄN LÄÄKEHOITOA EDELTÄVÄNÄ ARKIPÄIVÄNÄ, JOS**

* sinulla on akuutteja korona- tai muuhun hengitystieinfektioon viittaavia oireita (kuume, yskä, kurkkukipu, nuha, päänsärky, lihassärky, ripuli ja oksentelu)
* sinulla on todettu korona-, influenssa- tai RSV-infektio edeltävän 10 vuorokauden aikana tai olet ollut lähikontaktissa koronavirusinfektioon sairastuneen kanssa viimeisen 5 vuorokauden aikana
* sinulla on ollut tavanomaisesta tilanteestasi poikkeavaa ripulia/oksentelua edeltävän 1-3 vuorokauden aikana
* olet joutunut hakeutumaan päivystykseen tai lääkärin hoitoon, tai ollut hoidossa sairaalan/terveyskeskuksen vuodeosastolla edellisen hoidon jälkeen
* sinulla on uusia virtsaamisoireita
* sinulle on määrätty tulehduksen hoitoon antibioottikuuri, joka on vielä kesken
* sinulla on uutta voimakasoireista ihottumaa tai voimakasoireista kutinaa vartalolla
* sinulla on lisääntynyttä pistelyä tai turruutta sormien tai jalkapohjien alueella, joka ei ole lieventynyt edellisen hoidon jälkeen
* sinulla on hankalaa ummetusta, johon vatsanpehmikkeet eivät ole auttaneet
* sinulle on tullut hoidosta muita vaikeita haittavaikutuksia
* vointisi ei ole palautunut sinulle tyypilliselle tasolle ja et koe jaksavasi tulla hoitoon

**Syöpätautien poliklinikka, p. 08 315 3207, ma-pe klo 8-11. Valitse palveluvalinta 2, syöpälääkehoito.**

Veriarvot tarkistetaan aina ennen jokaista hoitoa tai hoitojaksoa. Verikokeissa sinun tulisi käydä kaksi arkipäivää hoitoa edeltävästi, ellei sinua ole toisin ohjeistettu.

Varaa aamu-aika verikoetta varten. Verikokeita varten ei tarvitse olla ravinnotta, ellei toisin ole mainittu. Hoitoa edeltävänä päivänä hoitaja tarkistaa veriarvosi ja soittaa sinulle tarvittaessa klo 16:30 mennessä, esimerkiksi jos hoitosi veriarvojen vuoksi peruuntuu.

# Digihoitopolku

Syöpähoitoja saavan potilaan digihoitopolku on Oulun yliopistollisen sairaalan tarjoama turvallinen ja sinulle maksuton verkkopalvelu. Polulla löydät mm. tietoa syövän hoidosta OYS:ssa, ennen hoitoa täytettävän esitietokyselyn ja viestitoiminnon. Palvelun käyttämiseksi tarvitset tietokoneen/ tabletin/ älypuhelimen, verkkoyhteyden ja verkkopankkitunnukset. Digihoitopolku toimii parhaiten seuraavilla selaimilla: \*\****Mozzilla Firefox*** *; \*\*****Chrome*** *; \*\*****Safari***.

**Hoitosi järjestämiseksi sinun tulee täyttää polulta löytyvä Lääkehoitoon tulevan esitietokysely. Täytä kysely 2 vuorokautta ennen hoidolle tuloa tai viimeistään edellisenä arkipäivänä klo 10 mennessä, jotta vastauksesi tulevat huomioiduksi hoitosi järjestämisessä.**


**Hoitoasi edeltävänä arkipäivänä tarkistamme verikoetuloksesi ja käymme läpi määräaikaan mennessä täytetyn kyselyn vastaukset.**

**Jos syöpälääkehoitosi peruuntuu esim. veriarvojen vuoksi tai tarvitsemme lisätietoa voinnistasi, olemme sinuun yhteydessä hoitoa edeltävänä arkipäivänä klo 16.30 mennessä.**

Jos voinnissasi tulee esitietokyselyn täyttämisen jälkeen muutoksia tai et pääse täyttämään kyselyä, ole yhteydessä Syöpätautien poliklinikalle puhelimitse, p. 08 315 3207, ma-pe klo 8-11 tai digihoitopolun viestitoiminnon kautta.

**Viestitoiminto**

Kiireettömissä asioissa voit ottaa yhteyttä poliklinikalle myös digihoitopolun viestitoiminnon kautta. Vastaamme viestiin 1-7 arkipäivän kuluessa. Voit löytää vastauksen kysymykseesi myös Usein kysytyt kysymykset -sivulta.

**Näin pääset digihoitopolulle**

**1. Mene osoitteeseen** [**www.terveyskyla.fi/kirjaudu**](http://www.terveyskyla.fi/kirjaudu)

**2. Rekisteröidy** Omapolun käyttäjäksi pankkitunnuksilla tai mobiilivarmenteella. Kirjautumis- ja rekisteröitymisohjeet löytyvät Kirjaudu-sivulta.

**3.** Rekisteröitymisen jälkeen kirjaudu digihoitopolulle valitsemalla Terveyskylän Omapolku 

**4.** Suoritettuasi rekisteröinnin, voit jatkossa kirjautua valitsemalla Kirjaudu omapolulle****

**5**. **Täytä** digihoitopolulta löytyvä **Suostumus etäpalvelun käyttöön** –lomake, jolla annat suostumuksesi sähköiseen asiointiin.

Mikäli rekisteröitymisessä tai kirjautumisessa on ongelmia, voit ilmoittaa asiasta [www.terveyskyla.fi](http://www.terveyskyla.fi) sivun alaosassa olevan  -linkin avulla tai voit soittaa Terveyskylän tukinumeroon puhelin 0800 132 300 arkisin kello 7-21, viikonloppuisin kello 7-15.

## Syövän lääkehoitoa saavan potilaan tukipalvelut

**Kuntoutusohjaajan palvelut**

Kuntoutusohjaajan kanssa voitte keskustella mm. sairauden vaikutuksista kotona selviytymiseen. Häneltä saatte tietoa sopeutumisvalmennuskursseista, apuvälineistä, tukihenkilötoiminnasta ja syöpäyhdistyksen toiminnasta. Kuntoutusohjaaja tekee tarvittaessa kotikäyntejä. Kuntoutusohjaajaan voitte ottaa yhteyttä puh.040-0338590.

**Sosiaalinen tuki**

Sosiaalityöntekijään voitte ottaa yhteyttä (puh. 08- 3153593) mm. seuraavissa asioissa:

1. Ansiotulojen menetyksen korvaaminen
2. Kotihoidon tukeminen
3. Sairaanhoitokustannusten korvaaminen
4. Kuntoutus
5. Potilaskotimaksut
6. Syöpäyhdistys
7. Potilasasiamiesasiat

**Henkinen tuki**

Syöpään sairastuminen ja sen hoidot voivat viedä voimia.

Läheisten ja hoitohenkilökunnan tuen lisäksi teillä on mahdollisuus varata keskusteluaika psykiatriselta sairaanhoitajalta. Hoitaja voi sopia ajan tai lääkäri tekee konsultaatiopyynnön. Apua on saatavilla myös kotikunnan mielenterveyspalveluista.

**Hengellinen tuki**

Teillä on mahdollisuus puhua luottamuksellisesti sairaalapastorin kanssa. Sairaalapastoriin saatte yhteyden soittamalla puh. 040-5797807. Sairaalapastorit päivystävät iltaisin klo 16 jälkeen ja viikonloppuisin puh. 040-5707033.

**Syöpäyhdistys**

Syöpäyhdistyksen paikallisyhdistysten yhteystiedot löytyvät heidän kotisivuiltaan. Järjestö tarjoaa tietoa mm. tukihenkilötoiminnasta, sopeutumisvalmennuskursseista tai keskustelu- ja kuunteluapua.